钦定古今图书集成/明伦汇编/闺媛典/第009卷 > 《长相思三首》前人
## 钦定古今图书集成/明伦汇编/闺媛典/第009卷 > 《长相思三首》前人

《长相思》，在长安，络纬秋啼金井栏，微霜凄凄夜色寒，
孤灯不明思欲绝。卷帷望月空长叹，美人如花隔云
端。上有青冥之长天，下有绿水之波澜。天长路远魂
飞苦，梦行不到关山难。长相思，摧心肝。

日色已尽花含烟，月明欲素愁不眠。赵瑟初停凤凰
柱，蜀琴欲奏《鸳鸯弦》。此曲有意无人传，愿随春风寄
燕然。忆君迢迢隔青天。昔时横波目，今为流泪泉。不
信妾肠断，归来看取明镜前。

美人在时花满堂，美人去后馀空床。床中绣被卷不
寝，至今三载闻馀香。香亦竟不灭，人亦竟不来。相思
黄叶落，白露湿青苔。

乌啼隐杨花，君醉留妾家。博山𬬻中沈香火，双烟一
气凌紫霞。